Päivän Byrokraatti -palkinnon saa viranomaisten perustama kansalaisjärjestö Suomen Ash, jonka blogeissa STM:n ja THL:n työntekijät ryhtyvät tupakanvastaisia mielipiteitä esittäviksi kansalaisiksi.

THL:n asiantuntija Hanna Ollila hehkuukin blogikirjoituksessaan tyytyväisyyttä Suomen tiukkaan linjaan ja nyt vireillä olevaan hankkeeseen kieltää pikkuhiljaa myös sähkötupakat:

“Jos haluaisimme ottaa aimo askeleen nuorten suojaamisessa nikotiiniriippuvuudelta, vaatisimme tuotemerkittömät pakkaukset samalla sekä savukkeille, sähkösavukkeille että e-nesteille. Vähintään voisimme miettiä sitä, miksi sallimme sähkösavukelaitteissa esimerkiksi maastokuosit ja Hello Kitty -kuviot? Olisiko syytä varautua jo aikaan, jolloin tavallistenkin savukkeiden pintaan ilmestyy myös meillä värejä, kuvioita ja kimalletta? Tylsäksi koettuja tuotteita nuoret eivät kokeile.”

Miten kaunista ja pettämätöntä logiikkaa. Kaikki viimeiseen asti kielletyt ja säännellyt tuotteethan koetaan nimenomaan tylsiksi. Nuuskakin on kiellostaan huolimatta erityisen suosittua niin jääkiekkoilijoiden kuin poliisienkin keskuudessa.

Olen muuten avoimen kateellinen näille viranomaisten perustamille kansalaisjärjestöille. Ollapa meilläkin Päivän Byrokraatissa tuollainen rahoitus ja viestintäresursseja tuhlattavaksi asti. (Nyt on 0 euroa.) Googlaamalla näkee, että tupakoinnin vastustamista varten perustettu Suomen Ash on rekrytoinut viime aikoina oikein kunnolla, ja sen täyspäiväiset viestintäammattilaiset ehtivät ottamaan kantaa vaikka mihin.

Joku voisi olla sitä mieltä, että valtion tehtävä ei ole tuputtaa kansalaisilleen mielipiteitä, mutta toisaalta… kun kerran kaikki muukin vastuu on ulkoistettu virkamiehille, niin ihan turhaanhan kansalaiset omia mielipiteitäänkään muodostavat.

Vieläköhän tästä propagandistisesta hallintomallista saisi jalostetumman muodon, jossa viranomaiset hoitaisivat äänestämisenkin kansalaisten puolesta? Useista entisistä Neuvostoliiton maista voisi hakea siihen oppia.